Shtëpia e Bardhë mohon njoftimet se presidenti Trump i kërkoi ish drejtorit të FBI-së të mbyllte hetimet ndaj Michal Fynn-it
Gazeta The New York Times njofton se zoti Trump e bëri kërkesën në muajin shkurt; gazeta i referohet shënimeve që ish drejtori i FBI-së mbajti pak pas takimit.
Shtypi njoftoi të martën se Presidenti Donald Trump i kishte kërkuar ish drejtorit të FBI-së James Comey të mbyllte hetimet rreth lidhjeve me Rusinë të këshilltarit të presidentit për sigurinë kombëtare, tashmë të shkarkuar, Michael Flynn. Shtëpia e Bardhë reagoi duke thënë se njoftimet e shtypit nuk ishin të vërteta. Sipas njoftimeve, Presidenti Trump ia bëri kërkesën drejtorit Comey gjatë një takimi në muajin shkurt. Sipas shënimeve të zotit Comey të mbajtura pas takimit, presidenti i kishte thënë "shpresoj ta lësh këtë", duke iu referuar hetimeve rreth zotit Flynn. Hollësitë e shënimeve të zotit Comey u njoftuan fillimisht nga gazeta dhe më pas u konfirmuan edhe nga gazeta si dhe media të tjera. Një njoftim i Shtëpisë së Bardhë theksonte se njoftimet "nuk ishin një përshkrim i vërtetë ose i saktë i bisedës mes presidentit dhe zotit Comey". Njoftimi shtonte se ndërsa presidenti kishte shprehur vazhdimisht pikëpamjen e tij se zoti Flynn është një "njeri i mirë", ai kurrë nuk i kërkoi zotit Comey, ose dikujt tjetër, t'i jepte fund ndonjë hetimi rreth këshilltarit të tij të sigurisë kombëtare. Presidenti Trump e pushoi zotin Comey javën e kaluar. Zoti Flynn dha dorëheqjen disa orë pasi u njoftua se Departamenti i Drejtësisë e kishte paralajmëruar Shtëpinë e Bardhë javë më parë se ai mund të binte pre e shantazheve për shkak të kontakteve me ambasadorin e Rusisë në Uashington Sergey Kislyak, para se presidenti Trump të merrte detyrën më 20 janar. Një zëdhënës i FBI-së nuk pranoi të komentonte rreth hollësisë që përmbanin shëniet e zotit Comey pas takimit me Presidentin Trump.